Munu berjast fyrir jöfnum hlut kvenna á sviði knattspyrnu Félag áhugafólks um kvennaknattspyrnu ( FÁK ) var stofnað 19. júní sl. , á 96 ára afmæli kosninga - og kjörgengisréttar kvenna á Íslandi . Megin tilgangur félagsins er að standa vörð um hag kvenna í íslenskri knattspyrnu ásamt því að búa til vettvang fyrir skoðanir hagsmunaaðila . Meðal fyrstu markmiða félagsins er að auka aðsókn á kvennaleiki , bæði lands - og félagsliða , auka umfjöllun og umræðu um knattspyrnu kvenna og jafna hlut kvenna og karla á öllum sviðum íslenskrar knattspyrnu . Heimasíða félagsins , www.kvennafotbolti.is verður sett í loftið á morgun , laugardag , en þá leika bæði A landslið Íslands og U19 - landslið kvenna í undankeppni Evrópumótsins . Meðal stofnenda FÁK eru þrír þjálfarar yngri flokka kvenna , einn þjálfari meistaraflokks kvenna og foreldrar stúlkna sem æfa knattspyrnu . Stofnendurnir telja aðsókn á leiki íslenskra kvennalandsliða og félagsliða almennt ekki nægilega góða , umfjöllun og áhuga fjölmiðla oft ekki vera í samræmi við árangur kvennalandsliða okkar og að oft sé ekki borin nægilega mikil virðing fyrir knattspyrnu kvenna meðal almennings og því var ákveðið að stofna félag til stuðnings knattspyrnu kvenna á Íslandi . Aðdragandinn að stofnun félagsins hefur verið þó nokkur en hugmyndina átti Ólafur Lúther Einarsson , þriggja stúlkna faðir á höfuðborgarsvæðinu , en tvær elstu dætur hans , sem eru 10 ára og 6 ára , æfa knattspyrnu . Það hefur vakið athygli hans hversu fáir áhorfendur mæta á leiki meistaraflokka kvenna í samanburði við meistaraflokk karla . „ Ég held að skýringin á þessum mismun sé fyrst og fremst þekkingarleysi og að fólk sé almennt ekki meðvitað um kvennaknattspyrnuna . Ég var sjálfur alls ekki nógu meðvitaður um knattspyrnu kvenna fyrr en elsta dóttir mín fór að æfa og við fórum að fara á leiki saman , bæði karla - og kvennaleiki , “ segir Ólafur Lúther sem jafnframt er formaður hins nýja félags .